วัดดาวดึงษ์ (จังหวัดสมุทรสงคราม)

วัดดาวดึงษ์ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 6 บ้านคลองดาวดึงษ์ ตำบลบางช้าง อำเภออัมพวา จังหวัดสมุทรสงคราม มีเนื้อที่ประมาณ 31 ไร่

วัดดาวดึงษ์หรือที่บางคนเรียกว่า วัดดาวดึงษาราม เป็นวัดที่สร้างในสมัยอยุธยา สันนิษฐานว่าเป็นสมัยสมเด็จพระนารายณ์มหาราช รายงานทะเบียนวัดของสำนักงานพระพุทธศาสนาแห่งชาติระบุว่าตั้งวัดเมื่อ พ.ศ. 2124 ได้รับพระราชทานวิสุงคามสีมาเมื่อ พ.ศ. 2494

อุโบสถหลังเก่ามีรูปทรงและก่อด้วยอิฐขนาดใหญ่เช่นเดียวกับวัดจุฬามณี พระประธานในอุโบสถแกะสลักจากศิลาแลง ศิลปะอยุธยา พระบาทสมเด็จพระจุลจอมเกล้าเจ้าอยู่หัวได้เสด็จประพาสต้น ณ คลองอัมพวา และได้เสด็จประทับที่ศาลาการเปรียญในวัดดาวดึงษ์และได้จัดทำเครื่องเสวยในบริเวณนี้อีกด้วย น้ำที่คลองนี้จึงถือเป็นน้ำศักดิ์สิทธิ์ โดยถือเป็นหนึ่งในแม่น้ำสำคัญ 5 สายที่มีชื่อว่า "เบญจสุทธคงคา" และได้ใช้ในพระราชพิธีมุรธาภิเษกของราชวงศ์จักรีรวมถึงเมื่อครั้งพระบาทสมเด็จพระวชิรเกล้าเจ้าอยู่หัว นอกจากนี้บริเวณท่าน้ำหน้าวัดยังมีศาลที่ประดิษฐาน หลวงพ่อโพธิ์ 

อ้างอิง

ดาวดึงษ์
หมวดหมู่:โบราณสถานในจังหวัดสมุทรสงคราม